*****

ΠΡΟΣΘΕΤΟ ΠΡΩΤΟΚΟΛΛΟ ΤΗΣ ΣΥΜΦΩΝΙΑΣ

«δια την προσωρινήν εισαγωγήν ατελώς, υπό μορφήν χρησιδανείου, υλικού ιατροχειρουργικού και εργαστηριακού δια τα υγειονομικά ιδρύματα, προς τον σκοπόν διαγνώσεως ή θεραπείας»

(ΜΕΤΑΦΡΑΣΗ)

ΤΑ ΚΡΑΤΗ ΜΕΛΗ ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΗΣ, συμβαλλόμενα μέρη της συμφωνίας της 28ης Απριλίου 1960 «δια την προσωρινήν εισαγωγήν ατελώς, υπό μορφήν χρησιδανείου, υλικού ιατροχειρουργικού και εργαστηριακού δια τα υγειονομικά ιδρύματα, προς τον σκοπόν διαγνώσεως ή θεραπείας» (η οποία καλείται στο εξής «συμφωνία»,

ΕΧΟΝΤΑΣ ΥΠΟΨΗ τις διατάξεις των άρθρων 1 και 2 της συμφωνίας, σύμφωνα με τις οποίες παραχωρείται, υπό ορισμένες προϋποθέσεις, για το είδος αυτό υλικού, καθεστώς ατελούς προσωρινής εισαγωγής,

ΕΚΤΙΜΩΝΤΑΣ:

ότι, όσον αφορά τα κράτη μέλη της Ευρωπαϊκής Οικονομικής Κοινότητας, για τη χορήγηση της εν λόγω ατέλειας θα πρέπει να λαμβάνεται, ιδίως, υπόψη η ύπαρξη του κοινού δασμολογίου, το οποίο καταρτίστηκε από τα κράτη αυτά, και ότι κάθε παρέκκλιση από το εν λόγω κοινό δασμολόγιο εμπίπτει στην αρμοδιότητα της Ευρωπαϊκής Οικονομικής Κοινότητας, η οποία διαθέτει τις αναγκαίες για το σκοπό αυτό εξουσίες δυνάμει της ιδρυτικής της συνθήκης·

ότι, συνεπώς, για την εφαρμογή των άρθρων 1 και 2 της συμφωνίας, πρέπει να μπορέσει η Ευρωπαϊκή Οικονομική Κοινότητα να καταστεί συμβαλλόμενο μέρος της συμφωνίας,

ΣΥΜΦΩΝΗΣΑΝ ΤΑ ΕΞΗΣ:

Άρθρο 1

Η Ευρωπαϊκή Οικονομική Κοινότητα μπορεί να καταστεί συμβαλλόμενο μέρος της συμφωνίας υπογράφοντάς την. Η συμφωνία τίθεται σε ισχύ την πρώτη ημέρα του μηνός που ακολουθεί την υπογραφή της.

Άρθρο 2

1. Το παρόν πρόσθετο πρωτόκολλο είναι ανοικτό προς αποδοχή εκ μέρους των συμβαλλομένων στην συμφωνία μερών. Το πρωτόκολλο τίθεται σε ισχύ την πρώτη ημέρα του μηνός που ακολουθεί την ημερομηνία κατά την οποία το τελευταίο από τα συμβαλλόμενα μέρη θα έχει καταθέσει το σχετικό έγγραφο αποδοχής στη Γενική Γραμματεία του Συμβουλίου της Ευρώπης.

2. Πάντως, το πρόσθετο πρωτόκολλο αυτό αρχίζει να ισχύει κατά τη λήξη χρονικής περιόδου δύο ετών από την ημερομηνία που θα έχει ανοιχθεί προς αποδοχή, εκτός εάν ένα συμβαλλόμενο μέρος έχει κοινοποιήσει την αντίρρησή του όσον αφορά την έναρξη εφαρμογής του. Εφόσον δεν έχει κοινοποιηθεί η εν λόγω αντίρρηση, εφαρμόζεται η παράγραφος 1 του παρόντος άρθρου.

Άρθρο 3

Από την ημέρα έναρξης της ισχύος του, το παρόν πρόσθετο πρωτόκολλο αποτελεί αναπόσπαστο μέρος της συμφωνίας. Από την ημερομηνία αυτή, κανένα κράτος δεν μπορεί να καταστεί συμβαλλόμενο μέρος της συμφωνίας χωρίς συγχρόνως να καταστεί συμβαλλόμενο μέρος και του πρόσθετου πρωτοκόλλου.

Άρθρο 4

Ο Γενικός Γραμματεύς του Συμβουλίου της Ευρώπης κοινοποιεί στα κράτη μέλη του Συμβουλίου της Ευρώπης, σε κάθε κράτος που έχει προσχωρήσει στη συμφωνία και στην Ευρωπαϊκή Οικονομική Κοινότητα κάθε αποδοχή ή αντίρρηση κατά την έννοια του άρθρου 2 καθώς και την ημερομηνία έναρξης της ισχύος του παρόντος πρόσθετου πρωτοκόλλου σύμφωνα με το άρθρο 2.

Ο Γενικός Γραμματεύς κοινοποιεί επίσης στην Ευρωπαϊκή Οικονομική Κοινότητα κάθε πράξη, κοινοποίηση ή ανακοίνωση που αφορά τη συμφωνία.

Έγινε στο Στρασβούργο, στις 29 Σεπτεμβρίου 1982, στη γαλλική και αγγλική γλώσσα, και έχει ανοιχθεί προς αποδοχή την 1η Ιανουαρίου 1983. Τα δύο κείμενα είναι εξίσου αυθεντικά και κατατίθενται σε ένα μόνο αντίτυπο στο αρχείο του Συμβουλίου της Ευρώπης. Ο Γενικός Γραμματεύς του Συμβουλίου της Ευρώπης θα διαβιβάσει επικυρωμένο αντίγραφο σε καθένα από τα κράτη μέλη του Συμβουλίου της Ευρώπης, σε κάθε κράτος που καλείται να προσχωρήσει στη συμφωνία και στην Ευρωπαϊκή Οικονομική Κοινότητα.